РЕПУБЛИКА СРБИЈА

НАРОДНА СКУПШТИНА

Одбор за права детета

23 Број:06-2/86-18

15. мај 2018. године

Б е о г р а д

**З А П И С Н И К**

**СА ТРЕЋЕ СЕДНИЦЕ ОДБОРА ЗА ПРАВА ДЕТЕТА ОДРЖАНЕ 8. МАЈ 2018. ГОДИНЕ**

Седница је почела у 12,00 часова.

Седницом је председавала Нада Лазић, заменик председника Одбора.

Седници су присуствовали: Ђорђе Милићевићи Гордана Чомић, потпредседници Народне скупштине; Миланка Јевтовић Вукојичић, Татјана Мацура, Дубравка Филиповски, Милена Ћорилић, Елвира Ковач, Данијела Стојадиновић, др Санда Рашковић Ивић, Јелена Мијатовић и Јасмина Каранац, заменик члана Наташе Михаиловић Вацић.

Седници нису присуствовали: Маја Гојковић, председник; Верољуб Арсић, проф. др Владимир Маринковић, Вјерица Радета, потпредседници Народне скупштине; Ана Караџић, Драгољуб Мићуновић, Наташа Сп. Јовановић, Марко Ђуришић, Наташа Мићић, Марија Јевђић, Сандра Божић и Срђан Ного, чланови Одбора.

Преседавајућа је отворила седницу у смислу члана 72. став 5. Пословника Народне скупштине из разлога што није остварен кворум као предуслов за одлучивање, тако је настављен рад по тачкама Дневног реда који је предложен у Савизу седнице.

**Д н е в н и р е д:**

1. Информисање Одбора о Циљевима одрживог развоја;
2. Разно.

ПРВA ТАЧКA : **Информисање Одбора о Циљевима одрживог развоја**

Председавајућа **Нада Лазић** је рекла да ће чланове Одбора за права детета о Циљевима одрживог развоја информисати народни посланик Гордана Чомић, која је уједно и чланица Фокус групе за развој механизама контроле процеса имплементације

Циљева одрживог развоја Народне скупштине, те је у том смислу замолила госпођу Чомић да чланове Одбора за права детета информише и упозна са Циљевима одрживог развоја и улози националних парламената у њиховом остваривању.

Народни посланик **Гордана Чомић** је као чланица Фокус групе за развој механизама контроле процеса имплементације Циљева одрживог развоја Народне скупштине, подсетила присутне да је ове циљеве усвојила Генерална скупштина УН и да они представљају наставак миленијумских циљева из 2000. године, који су како је нагласила, само делимично остварени, па је одлучено да се реализација ових циљева наставља до 2030. године. Појаснила је да глобалних циљева има укупно 17, са 169 подциљева за њихово остваривање и навела да је основни задатак држава чланица УН да препознају приоритете међу овим циљевима, дефинишу их као националне циљеве и посвете се њиховом остваривању. Истакла је да је улога парламената у остваривању циљева одрживог развоја вишеструка и да сваки национални парламент има свој модел рада, истичући да је Народна скупштина формирала Фокус групу, која је до сада урадила самопроцену и план рада који, између осталог, предвиђа упознавање радних тела Народне скупштине са Циљевима одрживог развоја.Као негативну страну коју је уочила истакла је пројектантски и неразумљиви језик самог документа, те је уместо термина Циљеви одрживог развоја у свом излагању користила термин циљеви развоја.   
 Говорила је о мапирању циљева и резултатима Фокус групе у периоду од десет месеци и с тим у вези поменула следеће циљеве развоја: окончати сиромаштво свуда и у свим облицима; обезбедити здрав живот и промовисати благостање за људе свих генерација; обезбедити инклузивно и квалитетно образовање и промовисати могућности целоживотног учења; постићи родну равноправност и оснаживати све жене и девојчице; обезбедити санитарне услове и приступ пијаћој води за све; осигурати приступ доступној, поузданој, одрживој и модерној енергији за све; промовисати инклузиван и одржив економски раст, запосленост и достојанствен рад за све; изградити прилагодљиву инфраструктуру, промовисати одрживу индустријализацију и подстицати иновативност; смањити неједнакост између и унутар држава; учинити градове и људска насеља инклузивним, безбедним, прилагодљивим и одрживим; обезбедити одговорну потрошњу и производњу; предузети хитну акцију у борби против климатских промена и њених последица; очувати и одрживо користити океане, мора и морске ресурсе; одрживо управљати шумама, сузбити дезертификацију, зауставити и преокренути деградацију земљишта и спречити уништавање биодиверзитета; промовисати мирољубива и инклузивна друштва за одрживи развој, обезбедити приступ правди за све и изградити ефикасне, поуздане и инклузивне институције на свим нивоима и учврстити глобално партнерство за одрживи развој.

Подсетила је да је Влада Србије у августу прошле године основала Радну групу коју води министар без портфеља Славица Ђукић Дејановић, а да је наш парламент одлуком председнице Народне скупштине, основао Фокус групу која је урадила самопроцену и план активност, те да је за прву активност управо предвиђено да сви скупштински одбори буду упознати шта су Циљеви одрживог развоја. Додала је да би по њеном мишљењу центар одлучивања по питању Циљева одрживог развоја требала бити Влада Републике Србије и то на начин да у оквиру сваком министарства имамо некога ко ће се искључиво бавити Циљевима развоја.

У краћој расправи, а на предлог народног посланика **Дубравке Филиповски**, чланови Одбора разменили су мишљења о одабиру неколико циљева од постојећих седамнаест, које би Одбор за права детета направио и на којима би посебно радио у наредном периоду. Дубравкa Филиповски је предложила да се одреди нека врста приоритета у њиховом спровођењу, као и да се циљеви поделе на ресорне групе, односно радне групе које су у поступку формирања.

ДРУГА ТАЧКА**: Разно**

Председавајућа **Нада Лазић** је подсетила чланове да је на Првој седници Одбора за права детета председница предложила да се образују радне групе у одбору и позвала чланове Одбора да се у складу са својим интересовањима и афинитетима пријаве за рад у једној од радних група. Нагласила је да према одредбама члана 44. став 6. Пословника Народне скупштине, председник одбора може образовати посебну радну групу која обавља послове за потребе одбора, додајући да надлежност за образовање радних група припада председнику одбора, али да је договор био да је знатно делотворније да се чланови сви заједно договоре око ангажовања у свакој појединој радној групи, те да се чланови пријаве према својим афинитетима.

Информисала је чланове да је до сада образована само Радна група за иницијативе, петиције, предствке и предлоге, па су чланови Одбора разговарали о формирању преосталих радних група Одбора и договорили се да Служби Одбора доставе предлоге за чланство у радним групама, како би се формирале следеће радне групе: Радна група за контролу спровођења Закона о основама система образовања и васпитања у сегменту инклузивног образовања; Радна група за контролу спровођења Породичног закона у делу који се односи на заштиту деце од породичног насиља; Радна група за контролу спровођења Закона о социјалној заштити у делу који се односи на развој услуга у заједници; Радна група за контролу спровођења Закона о финансијској подршци породицама са децом у сегменту који се односи на доделу дечијих додатака; Радна група за контролу спровођења Закона о малолетним учиниоцима кривичних дела и кривичноправној заштити малолетних лица у делу који се односи на учешће малолетних лица у судским поступцима и Радна група за праћење стања и унапређење положаја и права деце чији се живот и рад одвија на улици.

Председавајућа је позвала чланове Одбора да се на самој седници изјасне у вези свог чланства у предложеним радним групама и истовремено замолима све оне који се још нису изјаснили, а имају жељу да учествују у раду неке од наведених Радних група, да се о томе изјасне преко службе Одбора. Поред тога замола је и да се свим члановима који нису присуствовали седници упуте позиви за опредељивање евентуалног учешћа у раду наведених радних група.

\*

На предлог председавајуће **Наде Лазић** која је припренила предлог саопштења за јавност у вези са непрофесионалним извештавањем медија о случајевима насиља у породици, чланови су утврдили текст саопштења за јавност Одбора поводом извештавања медија и с тим у вези осудили сензационалистичко и непрофесионално извештавање у медијима о случајевима насиља у породици, а поготову над децом. Како је истакла председавајућа Нада Лазић, непосредан повод за оглашавање Одбора за

права детета је извештавање медија од 4. маја о.г. о случају сексуалног злостављања малолетног детета од стране оца. Навела је да је јавност је, без икакве потребе, до детаља била обавештавана о злостављању детета и несрећи у којој је дете живело.

Одбор је оценио да медији, приликом изношења детаља овог случаја, нису водили рачуна о штетним последицама које такав начин извештавања оставља на саму жртву и да ово није први пример злоупотребе информација из приватног живота жртве у медијима и тиме унижавања људског достојанства, кроз кршење новинарског кодекса. Имајући у виду значај медија у борби против насиља у породици, а поготово против насиља над децом, изнет је заједнички став да превасходни циљ у информисању мора бити заштита жртве и указивање на појаве које друштво не сме да заташкава, а не подизање тиража на рачун дубоких људских несрећа. Чланови Одбора су се сагласили да се саопштење у вези са непрофесионалним извештавањем медија о случајевима насиља у породици упутити Савету за сузбијање насиља у породици Владе Р. Србије, Заштитнику грађана, Поверенику за заштиту равноправноси и Савету за штампу, као независном телу које окупља издаваче, власнике медија и новинаре, како би се спречило сензационалистичко извештавање о случајевима насиља над децом.

**Дубравка Филиповски** је предложила да се припреми предлог оперативног плана рада Одбора за права детета за наредни период, који би се односио посебно на рад Одбора на терену и предложила да се о томе расправља на наредној седници Одбора за права детета.

**Нада Лазић** је на основу предложеног позвала све чланове Одбора да евентуалне сугестије за оперативни план и све своје предлоге за рад Одбора доставе Служби, како би се на бази тих предлога направио план будућег рада Одбора за права детета и направила анализа шта би од предложених активности радне групе могле да реализују свака у оквиру свог делокруга рада.

Седница је завршена у 12,50 часова.

СЕКРЕТАР ОДБОРА ЗАМЕНИК ПРЕДСЕДНИКА

Љиљана Никиновић Нада Лазић